Praat jy vandag nog van 'die prins van vleuels in Suid-Afrikaanse rugby', dan weet alle rugbykenners net een persoon kan hierdie titel verdien - Carel Johan du Plessis. Carel het by 12 geleenthede as vleuel vir die Springbokke uitgedraf, maar sy internasionale loopbaan is gekniehalter deur die sportboikot teen Suid-Afrika in die tagtigerjare van die vorige eeu.
Carel was veral bekend vir daardie 19 individuele drieë wat hy in 1989 vir die Westelike Provinsie gedruk het. Gedurende 1997 word hy in die plek van André Markgraaff as die nuwe breier van die Springbok -rugbyspan aangestel. Maar dit is nie net hierdie prestasies wat Carel 'n uitsonderlike man maak nie. Praat jy met sy vrou, kinders, familie en vriende, kom jy gou agter hierdie man is uit een stuk. 'n Man met integriteit, liefde, nederigheid en goddelikheid!
Met die naderende Wêreldbekertoernooi in Nieu-Seeland het JUIG! dit goedgedink om so 'n bietjie met hierdie oud-Springbok te gesels.
Carel, wanneer en hoe het Jesus Christus 'n werklikheid in jou lewe geword?
In 1989, net nadat ek ophou speel het, het my persoonlike verhouding met Jesus begin. Deur die jare met baie genade, liefde, insig en wysheid, wat deur Hom openbaar is, is ek nou in 'n posisie waar ek daagliks beter verstaan hoe om dit elke dag te beleef en uit te leef.
Rugby is soos 'n godsdiens in Suid-Afrika. Hoe het jy perspektief behou en so nederig gebly?
Vir my gaan dit tog nie oor 'n spesifieke eienskap of verandering daarvan nie, maar om eerder 'n vol lewe te lei wat gebaseer is op die Waarheid van Jesus Christus en wat uiteindelik vir God tot eer sal wees. Goeie Christen-vriende speel ook 'n groot rol om balans en perspektief te behou.
As 'n voormalige Springbok-afrigter: wat is die grootste uitdagings van só 'n posisie waarvan die publiek nie aldag bewus is nie?
Ondanks uitslae wat wissel en emosies aanvuur, moet jy bereid wees om innoverend te bly. Jy moet aanpassings aan die span en die speelstyl onder hoë druk en verwagting, met beperkte tyd tot jou beskikking, kan maak, sonder om die spandinamika te ontwrig. Jy moet ook voortdurend daaraan werk om 'n omgewing van sekerheid en vertroue te skep.
Watter waardesisteme behoort deel van 'n goeie sportman te wees?
Daar rus tog 'n onus op 'n speler om sy ta­lente optimaal te benut, om topfiks te wees, standvastigheid en ne­derigheid te openbaar en te alle tye 'n voorbeeld te wees.
Sonder 'n goeie waardesisteem is dit maklik om perspektief te verloor en die pad byster te raak. Dit bied 'n sterk grondslag en goeie verwysingsriglyn in tye van teleurstellings en druk sowel as in tye van sukses en roem. Integriteit en respek is twee waardes wat die sportman voortdurend toets in terme van sy gesindheid, eerlikheid teenoor homself en die talent waarmee hy bedeeld is, toewyding, rol van die opponent en hantering van sy profiel in die groter prentjie van sy sport.
Soveel sportmanne swig voor die versoekings van buite-egtelike verhou­dings. Waarom is dit so algemeen in die sportwêreld?
Die moderne omgewing/wêreld het 'n geneigheid om onverskillig te staan teenoor die verantwoordelikheid wat 'n rolmodel meebring. Dis moontlik ook gerieflik en maklik om so 'n lewenstyl te regverdig.
Jy en Lisa is reeds 18 jaar gelukkig getroud. Wat is julle geheim vir so 'n standvastige huwelik?
Dit is gebaseer op ´n sterk liefdesband tussen mekaar. Ons het 'n sterk interne behoefte om beste vriende te bly; die 'dik en dun'-tye te gebruik om nader aan mekaar te groei; daar is humor en 'n sterk verhou­ding met God. Ek spandeer tyd met en in Sy Woord en is daagliks ingestel op my verhouding met Hom.
Deesdae is jy 'n besigheidsman – vertel ons wat jy presies doen.
Ek is betrokke by 'n onderneming wat sagteware beskikbaar maak en ontwerp vir die bestuur van sport en sportspanne. Hierdie sagteware analiseer o.a. spelpatrone, algemene bestuur van sport en individue en doen meting van werksla­ding op die atleet.
Het jy enige raad aan Christen-sakemanne?
Daar is 'n fyn lyn tussen edelheid en ydelheid! Waak daarteen dat dit 'n 'lewenstyl'-aangeleentheid word – hiermee word Christus op die agterbaan geplaas, ego betree die arena en selfregverdiging is 'n maklike uitweg onder baie omstandighede. Vertroetel jou dag- tot- dag- wandel met God, weet dat dit mense in jou werkplek sal raak en sien met afwagting uit na hoe God jou sake-omgewing se gestalte verander.
Watter raad sou jy en Lisa aan ouers gee t.o.v. 'n wenresep vir tieneropvoeding?
Alhoewel daar baie handleidings beskikbaar is, is daar geen spesifieke bloudruk hiervoor nie. Dit verg baie gebed, geduld en 'n goeie humorsin! Tieneropvoeding bring groei op meer as een gebied mee en dit is noodsaaklik dat ouers die Waarheid wat die waarde­stelsel onderlê, oordra en die pret-gesinstye saam met die kinders geniet terwyl hulle toegelaat word om hul eie persoonlikheid te ontwikkel. Ons gesinstye is altyd 'n hoogtepunt!
Lisa, wat maak Carel vir jou so 'n besondere mens?
Carel is 'n lojale vriend en 'n baie sterk, maar nederige persoon. Hy is die geestelike leier in ons huis en God het my werklik geseën met 'n wonderlike lewensmaat en fantastiese pa vir ons kinders. Sy integriteit en eerlikheid is onbesproke. Hy bring kalmte en 'n wonderlike humorsin in enige situasie en dit het al menigmaal dinge ontlont en die gesin glimlaggend gehou.
Wat maak julle pa vir julle 'n pa-duisend?
Jean-Luc: Pappa is spesiaal, want hy is baie sorgsaam en liefdevol en 'n uitstekende voorbeeld en rolmodel – ek sien in alle opsigte na hom op. Hy bedink dinge deeglik en bly altyd kalm. Hy's geduldig, ondersteunend en verstaan my. Hy moedig my ook aan om myself te wees. Hy is baie hardwerkend en vrygewig – hy gee maklik aan die gemeenskap.
Lara: Ek is lief vir hom en bewonder hom omdat hy God en sy gesin baie liefhet. Hy is liefdevol en ondersteunend en gee altyd baie goeie raad. Hy is ook pret, vertel grappe en ons lag baie. Hy is nederig en stel ander altyd eerste. Hy het my nog nooit in die steek gelaat nie en ek kan maar net daarna streef om soos hy te wees.